Čuveni engleski scenarista Kristofer Hampton ovogodišnji je dobitnik, uz našeg velikana Slavka Štimca, nagrade za životno delo „Aleksandar Lifka“, koju Festival evropskog filma Palić dodeljuje za izuzetan doprinos evropskom filmu.

U svetu filma i pozorišta, Kristofer Hampton je izuzetno značajno i poznato ime. U karijeri dugoj 50 godina jednako je uspešno radio na filmu i u teatru osvojiviši sijaset nagrada.

Filmovi za koje je pisao scenarije su osvajali najznačajnije nagrade na festivalima u Kanu i Veneciji, ali i Oskara. Sa druge strane, Hampton je najmlađi pisac čiji su komadi ikada izvođeni na Vest Endu, a kasnije vrlo uspešno i na Brodveju.

Specijalnu nagradu žirija Filmskog festivala u Kanu je dobio za film Karington

(1995, Ema Tomson, Džonatan Prajs) koji je i režirao, osim što je napisao scenario, a Oskara za najbolji adaptirani scenario dobio je 1989. godine za film Opasne veze(Dangerous Liaisons, režija Stiven Frirs), koji je i u našoj zemlji bio veoma popularan. Nominaciju za Oskara je dobio i 2007. godine za poznato ostvarenje Pokajanje (Atonement, režija Džo Rajt, uloge Kira Najtli, Džejms Makavoj, Vanesa Redgrejv).

Počeo je u pozorištu kao pisac komada još dok je studirao francuski i nemački jezik na Oksfordu. Prvi komad, Kad ste poslednji put videli moju majku?, napisao je kao 18-godišnjak.

Njegovi komadi, mjuzikli i prevodi do sada su mu doneli četiri Toni nagrade, tri priznanja „Olivije“, četiri nagrade „Ivning standard“ i jednu nagradu Kruga njujorških dramskih kritičara. Priznanja za njegov filmski i televizijski rad uključuju jednog Oskara, dve BAFTA nagrade, nagradu Saveza američkih pisaca, Specijalnu nagradu žirija na Kanskom festivalu, Holivudski scenarista godine i nagradu Filmskog festivala u Veneciji za Najbolju književnu adaptaciju.

Hamptonovi poznatiji scenariji, počevši od skorijih, uključuju Ali and Nino (po

romanu Kurbana Saida), Adore (baziran na romanu Grandmothers), Opasan metod (po

motivima njegovog komada The Talking Cure), Šeri (po istoimenom romanu), Pokajanje

(po romanu Jana Mekevana), Imagining Argentina (koji je i režirao), The Quiet American (po romanu Grejema Grina), The Secret Agent (po romanu Džozefa Konrada, koji je takođe i režirao), Total Eclipse (zasnovan na istoimenom njegovom komadu), Karington (prvi film koji je i režirao), Opasne veze (baziran na njegovoj istoimenoj drami), The Good Father (po romanu Pitera Prinsa), The Honorary Consul(po delu Grejema Grina), Tales from the Viena Woods (po komadu Odona fon Horvata) i Doll’s House (baziran na njegovom prevodu Ibzenove drame).

Kristofer Hampton biće gost predstojećeg Festivala evropskog filma Palić tokom kojeg će mu prestižna nagrada „Aleksandar Lifka“ biti uručena.

U okviru 24. izdanja Festivala, koje će se održati od 15. do 21. jula, biće prikazano oko 80 filmova u 11 selekcija.

Predfestivalski program počeo je 3. jula selekcijom Best of Europe 2016 u okviru koje će u subotičkom bioskopu „Evrosinema“ biti prikazani izuzetni evropski naslovi koji su obeležili prošlu godinu.

RTS

--- reklama ---

--- reklama ---